《次韵赵郎中泛舟之作》
宋代·高斯得

危楼杰出清苕浒，一眺苍然尽平楚。
倚栏兴尽兰桡举，时听长年作吴语。
赵盾当權人共苦，白苹清风渺何处。
人生得閒价无伍，天遣吾侪共休汝。
公孙爱客茶屡煮，风味端能继桑苧。
晚凉一巵荐菇黍，清唱时闻采莲女。
刀兹胜践须燕许，好与留题镇烟屿。
吾诗老去浑漫与，不畏传抄殚万楮。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。